Drugi čovjek HDZ-a: Vrijeme je za prekid prosvjeda branitelja

Drago Prgomet, potpredsjednik HDZ-a, osvrnuo se na branitelje. Smatra da Vlada i ministar Matić moraju otići, ali je braniteljima poručio da ne smiju kršiti zakone

<p><b>Drago Prgomet</b>, potpredsjednik HDZ-a osvrnuo se na <a href="http://dragoprgomet.tumblr.com/" rel="" title=""><b>svom blogu</b></a> na prosvjed branitelja koji pred Ministarstvom branitelja traje već više od 100 dana. Prgomet je na kraju teksta istaknuo da je on dragovoljac Domovinskog rata i brigadir Hrvatske vojske.</p><p><b>U svom blogu Prgomet je pozvao branitelje da prekinu s prosvjedom 'prije nego se dogodi incident kojeg nitko ne bi želio.'</b></p><p>Njegov blog prenosimo u cijelosti:</p><p><i>'<b>Branitelji su više od 100 dana u šatoru u Savskoj.</b> Njihov protest, kao i mnoge druge pojave u zadnje vrijeme antagonizirale su hrvatsko društvo. Nikakvo čudo, <b>Hrvatska nam je podjeljenija više nego ikad</b>. A trebalo bi biti suprotno. Kada su vremena teška, ljudi isfrustrirani i ljuti rješenje treba biti suradnja i kompromis, a ne zaoštravanje situacije. U toj istoj Hrvatskoj, malo toga je ostalo od racionalne politike. Svi mi bi morali shvatiti da je politika sraz suprotstavljenih vizija, a ne samoproglašenih dobra i zla! Međutim, <b>danas su političke poruke temeljene na potpunom antagoniziranju, ponekad i mržnji političkih oponenata</b>. Samo smo mi dobri, sve ostalo je zlo. Mi ili oni.</i></p><h3><i>'Ova Vlada mora otići'</i></h3><p><i><b>Ne mogu prihvatiti da u ovoj zemlji mogu živjeti samo oni ili mi</b>. <b>Ne mogu prihvatiti da su hajdučija svi oni koji nisu za SDP. Ne mogu prihvati da nije domoljub onaj tko nije za HDZ.</b> Ne mogu prihvatiti da su kriminalna zadruga svi oni koji nisu dio Kukuriku koalicije. <b>Ne mogu prihvatiti da je ova vlast nenarodna.</b> To je uvreda za moje poznanike koje srećem na nogometu, u crkvi ili kolegama s kojima radim, a koji su glasali za ovu Vladu u kojoj ima i ministara branitelja. Ideološke razlike ne mogu biti razlog da nekoga deklariramo kao nenarodnu vlast. <b>Ako ova Vlada i jest nenarodna, onda je to ne zbog toga što ih nije briga za probleme običnog Hrvata, nego zato što ona te probleme ne shvaća</b>. Ova Vlada ne može voditi državu, jer velik dio ministara za to jednostavno nije sposoban. Svjedočimo tek interesnoj skupini koju vlast drži na okupu, zaokupljena samu sobom i koja srozava šanse Hrvatske za budućnost. Pod njom je <b>Hrvatska doživjela gospodarski slom i zato mora otići</b>.</i></p><h3><i>'Branitelji nemaju pravo kršiti zakone i ne poštivati institucije'</i></h3><p><i><b>Imaju li pravo branitelji podleći takvoj histeriji i takvim podjelama? Nemaju!</b> Njihov životni primjer je potpuno suprotan ideološkoj ostrašćenosti i neargumentiranom sukobu. <b>Imaju li branitelji pravo protestirati? Imaju!</b> Imaju li pravo tražiti smjenu ministra?! Imaju! Baš kao što učitelji traže smjenu svog ministra, a poljoprivrednici svog. Imaju li pravo ustrajati u svojim zahtjevima? Imaju! <b>Ali nemaju pravo kršiti zakone niti ne poštivati institucije države</b>, jer su upravo to vrijednosti utkane u našu zajedničku borbu protiv velikosrpske ideologije i uspostavu neovisne i demokratske Hrvatske. <b>Krajnje je vrijeme da se, prije nego se dogodi nekakav incident kojeg nitko ne želi, protest privede kraju.</b> Prijetnje, dezinformacije i dizanje tenzija tu ne pomažu.</i></p><h3><i>'Matićev odlazak ne bi bio znak osobnog poraza'</i></h3><p><i><b>Ministar branitelja Matić mora shvatiti da je među najodgovornijima za nastalo stanje</b>, već tim što je ministar. Kao ministar nema pravo na privatne ratove koliko god imao razumljivih razloga jer je njegovo braniteljstvo i zatočeništvo u srpskom logoru bilo nerijetko omolovažavano i napadano lažima. Njegova je zadaća komunicirati s braniteljima, a komunikacija nije bila dobra. <b>Njegov odlazak ne bi bio znak osobnog poraza jer tu pobjednika i poraženih nema.</b></i></p><h3><i>'Smanjimo birokratske prepreke braniteljima'</i></h3><p><i><b>Branitelji moraju prihvatiti da se o njihovim zahtjevima raspravlja u Vladi i Saboru</b>. Ne skrivećki, nego javno. Svjesni da se prava mogu ostvariti sukladno mogućnostima ove zemlje. Svako inzistiranje na nerealnim izdvajanjima znači da će se nekome morati uzeti: učiteljima, medicinskim sestrama, umirovljenicima, a niti jedan branitelj to ne želi. Želi tek život dostojan čovjeka. Čovjeka koji nije žalio žrtvovati vlastiti život kako bi branio svoje prijatelje, svoje susjede i njihov dom, sve nas.<b> Vrijednosti Domovinskog rata i branitelja se razumljivo rješavaju Ustavom</b>, kao što bi dobro rješenje bilo objediniti braniteljska prava iz sadašnjih nekoliko različitih zakona u jedinstven organski zakon. Adekvatna zdravstvena skrb je neophodna, ali se to neće riješiti kroz dvije veteranske bolnice.<b> Ne treba nam getoizacija branitelja</b>. Otvorimo veteranske poliklinike i osigurajmo potrebnu skrb u postojećim bolnicama kako bi bili zbrinuti u mjestima gdje žive. <b>Smanjimo birokratske prepreke</b> u pomoći braniteljima teškog socijalnog statusa iz sredstava već postojeće Zaklade. I puno toga drugog se može riješiti. A za to<b> treba malo sredstava i puno volje</b>.</i></p><h3><i>'Maknite od sebe one koji vam se nude kao zaštitnici'</i></h3><p><i>Na koncu, dragi moji prijatelji, uvijek ste se znali sami štiti. Zato maknite od sebe sve one koji vam se danas nude kao zaštitnici. Sve one kojima je znak brige o vama bio tek prigodničarsko fotografiranje. Ničija sporadična briga neće riješiti vaše trajne nevolje.</i></p><h3>Jadranka Kosor: Pravit će se mnogi da ništa nije rekao</h3><p>Zanimljivo, blog je već dobio i nekoliko reakcija, među ostalim i <b>Jadranke Kosor</b>, bivše predsjednice HDZ-a, koja je <a href="https://twitter.com/_Jadranka_Kosor/status/562339333081137153" rel="" title=""><b>na Twitteru ustvrdila</b></a>: 'Pravit će se mnogi oko njega da ništa nije rekao'.</p>